# Joan Barril i Cuixart

Joan Barril i Cuixart (Barcelona, 20 de gener de 1952 - Barcelona, 13 de desembre de 2014) fou un escriptor i periodista català.

## Biografia

En la dècada de 1980 va treballar a Ràdio 4 i va compartir els micròfons amb professionals com Maria Matilde Almendros, Víctor Alexandre i Enric Frigola. De 2000 a 2005 presentà el programa matinal La R-pública a COM Ràdio i la seva darrera feina va ser la direcció d'El cafè de la República, un programa radiofònic sobre actualitat que s'emetia de 9 a 10 de la nit per Catalunya Ràdio i el programa Qwerty sobre literatura a Barcelona TV. A El cafè de la República, Barril entrevistà durant les seves nou temporades destacades figures del pensament i de la literatura vingudes d'arreu del món, com Zygmunt Bauman o Emili Teixidor.
Com a periodista, va dirigir el setmanari El Món i ha estat columnista a diaris com Diari de Barcelona, El País, La Vanguardia i El Periódico de Catalunya. Col·laborava amb El Periódico de Catalunya fins a l'octubre de 2014, com a articulista de dilluns a divendres i publicant un conte setmanal. A la televisió, fou director, al Canal 33 de Catalunya, del programa L'illa del tresor amb Joan Ollé. Presentava el programa sobre llibres Qwerty a Barcelona Televisió. Va ser el fundador i editor de l'editorial Barril & Barral.
Considerat proper a l'entorn socialista, donà suport públicament a Pasqual Maragall i el 2011 formà part del consell assessor de Convergència i Unió a les eleccions generals espanyoles.
L'octubre de 2014 va ser ingressat per una pneumònia de la qual no es va recuperar i que li va provocar la mort la matinada del 13 de desembre de 2014. L'any següent es publica la seva novel·la pòstuma La dona immòbil.

## Premis literaris

* 1988 Premi Pere Quart d'humor i sàtira per Un submarí a les estovalles
* 1993 Premi Lliri de l'Associació de Dones Periodistes de Catalunya.
* 1998 Ramon Llull per Parada obligatòria
* 1998 Ramon Muntaner per Tots els ports es diuen Helena
* 2000 Premi Crítica Serra d'Or de Literatura Infantil i Juvenil per Tots els ports es diuen Helena
* 2002 Premi 23 d'Abril per Certes mentides
* 2010 Premi Sant Joan de Caixa Sabadell per Les terres promeses

## Obres

* 1988 — Un submarí a les estovalles
* 1997 — Condició de pare
* 1998 — Parada obligatòria
* 1998 — Tots els ports es diuen Helena
* 2001 — Gairebé una parella
* 2002 — Certes mentides
* 2002 — Bons propòsits (juntament amb Joan Ollé)
* 2003 — Ens truquem i altres contes del diumenge
* 2007 — Sobre l'amor
* 2008 — 100 contes morals
* 2008 — Sobre la distància
* 2009 — 201 contes corrents
* 2009 — Sobre els plaers (Manual de l'Optimista)
* 2010 — Les terres promeses
* 2012 — El caçador d'ombres
* 2015 — La dona immòbil (pòstuma)

## Referències

* ↑ «S'ha mort el periodista i escriptor Joan Barril». Vilaweb, 13-12-2014. [Consulta: 13 desembre 2014].
* ↑ Radio 4. «Ràdio 4 - La primera en català - Història». RTVE.es, 2011. [Consulta: 14 desembre 2014].
* ↑ «Terribas incorporarà l'humor de Minoria Absoluta a l'última franja d''El matí de Catalunya Ràdio'». Ara, 29-08-2013 [Consulta: 13 desembre 2014].
* 1 2 3 4 «Mor l'escriptor i periodista Joan Barril als 62 anys». Ara, 13-12-2014 [Consulta: 13 desembre 2014].
* ↑ Martí, Pere «Duran fitxa l'escriptor Joan Barril com a assessor per a la campanya electoral de les generals». Ara, 16-09-2011 [Consulta: 13 desembre 2014].
* ↑ «Muere el escritor y periodista Joan Barril». La Vanguardia, 13-12-2014 [Consulta: 13 desembre 2014].
* ↑ Ollé, Joan «Fins aviat, mestre Joan Barril». El Periódico de Catalunya, 13-12-2014 [Consulta: 13 desembre 2014].
* ↑ Capdevila, Jordi «L'art de crear i recrear la vida». Cultura (El Punt Avui), 20-02-2015, p. 17.
* ↑ «Activitats». [Consulta: 27 desembre 2020].
* ↑ Casals Torres, Marta. «Edicions 62 recollirà en un volum els millors articles de Joan Barril». Beteve.cat, 04-02-2015. [Consulta: 14 març 2021].

## Enllaços externs

* Web d'El Cafè de la República Arxivat 2010-03-14 a Wayback Machine.
* Entrevista a Joan Barril Arxivat 2006-09-05 a Wayback Machine.